Document ID: /fineweb-2-swissfilter-quality_10-filterrobots/filtered/02038.jsonl.gz/3129

Ses pli grond merit sco president da las medias svizras saja la promoziun indirecta da la pressa, di Hanspeter Lebrument sin dumonda dad RTR. La repartiziun da gasettas regiunalas e localas pli pitschnas vegn subvenziunada da la confederaziun mintg'onn cun 50 milliuns francs.
Cun 75 onns hai jau pensà ch'i saja plaunsieu temp da chalar.
En l'avegnir veglia el surtut far viadis pli lungs cun sia dunna, ch'el ha maridà pir avant bun in onn. Sin las fatschentas da la Somedia veglia el dentant era vinavant avair in egl, pertge là restia el president dal cussegl d'administraziun.
Sco successur vegn proponì il vicepresident d'enfin uss, Pietro Supino. Per Hanspeter Lebrument saja stà impurtant da pudair persvader Supino da surpigliar il post. I saja in cas da fortuna per ils editurs ch'il schef da Tamedia sa mettia a disposiziun sco president. Supino è dapi il 2008 commember da suprastanza e dapi il 2010 vicepresident. Plinavant vegn il CEO da la Somedia Andrea Masüger proponì sco commember dal presidi.
Las elecziuns han lieu a la radunanza dals commembers ils 22 da settember a Lucerna.
RR novitadas 14:00